CELEX: 32020D1073
Language: da
Date: 2020-07-17 00:00:00
Title: Kommissionens gennemførelsesafgørelse (EU) 2020/1073 af 17. juli 2020 om indrømmelse af en undtagelse på anmodning af Nederlandene i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (Kun den nederlandske udgave er autentisk)

21.7.2020   
               
               
                  DA
               
               
                  Den Europæiske Unions Tidende
               
               
                  L 234/20
               
            
         KOMMISSIONENS GENNEMFØRELSESAFGØRELSE (EU) 2020/1073
         af 17. juli 2020
         om indrømmelse af en undtagelse på anmodning af Nederlandene i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
         (Kun den nederlandske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
         ud fra følgende betragtninger:
         
                     (1)
                  
                  
                     Ved beslutning 2005/880/EF (2) godkendte Kommissionen en undtagelse på Nederlandenes anmodning i henhold til Rådets direktiv 91/676/EØF med henblik på at tillade anvendelsen af husdyrgødning fra græssende husdyr op til en grænse på 250 kg kvælstof pr. hektar pr. år på bedrifter med mindst 70 % græsarealer.
                  
               
                     (2)
                  
                  
                     Ved afgørelse 2010/65/EU (3) ændrede Kommissionen beslutning 2005/880/EF og forlængede undtagelsens gyldighed til den 31. december 2013.
                  
               
                     (3)
                  
                  
                     Ved Kommissionens gennemførelsesafgørelse 2014/291/EU (4), der udløb den 31. december 2017, blev Nederlandene indrømmet en undtagelse i henhold til direktiv 91/676/EØF, hvorved der blev givet tilladelse til anvendelse af husdyrgødning fra græssende husdyr på bedrifter med mindst 80 % græsarealer svarende til højst 230 kg kvælstof pr. hektar pr. år for bedrifter på sandjorder i den sydlige og centrale del og på løssjorder og svarende til højst 250 kg kvælstof pr. hektar pr. år for bedrifter på andre jordtyper. Undtagelsen vedrørte 19 564 bedrifter i 2016, hvilket svarer til 47 % af det samlede nettolandbrugsareal i Nederlandene.
                  
               
                     (4)
                  
                  
                     Ved Kommissionens gennemførelsesafgørelse (EU) 2018/820 (5), som ophørte med at finde anvendelse den 1. januar 2020, blev Nederlandene indrømmet en undtagelse i henhold til direktiv 91/676/EØF, hvorved der blev givet tilladelse til anvendelse af husdyrgødning fra græssende husdyr på bedrifter med mindst 80 % græsarealer svarende til højst 230 kg kvælstof pr. hektar pr. år for bedrifter på sandjorder i den sydlige og centrale del og på løssjorder og svarende til højst 250 kg kvælstof pr. hektar pr. år for bedrifter på andre jordtyper. Undtagelsen vedrørte 18 818 bedrifter i 2019, hvilket svarer til 44,7 % af det samlede nettolandbrugsareal i Nederlandene.
                  
               
                     (5)
                  
                  
                     Som det fremgår af gennemførelsesafgørelse (EU) 2018/820 havde Nederlandenes gennemførelse af landets politik for håndtering af husdyrgødning i de senere år lidt tilbageslag, hvilket førte til en situation, hvor man frygtede mulig svig. Denne situation krævede, at Nederlandene optrappede sine bestræbelser på at forebygge svig i gennemførelsen af gødningspolitikken. Selv om det 6. nederlandske handlingsprogram allerede indeholdt tiltag til styrkelse af kontrol og tilsyn med henblik på at forbedre den generelle overholdelse af reglerne i den nederlandske gødningspolitik, var det nødvendigt med en yderligere indsats for at fremme effektiv gennemførelse og fuld overholdelse af reglerne. Denne indsats omfattede fastlæggelse af en styrket håndhævelsesstrategi, som også tager hensyn til bestemmelserne i Europa-Parlamentets og Rådets direktiv 2008/99/EF (6). Strategien skulle bygge på en uafhængig vurdering af overholdelsen af reglerne i den nederlandske husdyrgødningspolitik samt indeholde særlige foranstaltninger med sigte på at forbedre inspektioner og kontroller yderligere og en klar fremgangsmåde for fastsættelse af tilstrækkelig afskrækkende bøder og sanktioner. Det var derfor berettiget at begrænse gyldighedsperioden for gennemførelsesafgørelse (EU) 2018/820 for at gøre det muligt for Nederlandene at gennemføre den styrkede håndhævelsesstrategi fuldt ud.
                  
               
                     (6)
                  
                  
                     Ved brev af 4. februar 2020 anmodede Nederlandene i henhold til punkt 2, tredje afsnit, i bilag III til direktiv 91/676/EØF Kommissionen om forlængelse af undtagelsen for perioden 2020-2021 (»den nederlandske anmodning«).
                  
               
                     (7)
                  
                  
                     Nederlandene gennemfører i overensstemmelse med artikel 3, stk. 5, i direktiv 91/676/EØF et handlingsprogram på hele sit nationale område. Den nederlandske lovgivning til gennemførelse af direktiv 91/676/EØF omfatter normer for både kvælstof og fosfat.
                  
               
                     (8)
                  
                  
                     Ifølge oplysningerne fra Nederlandene faldt antallet af kreaturer i Nederlandene i perioden 2016-2019 med 0,2 % i forhold til perioden 2012-2015. Antallet af svin og fjerkræ i Nederlandene steg med henholdsvis 0,6 % og 3,4 % i samme periode. Der har siden 2006 været fastsat begrænsninger i den nederlandske lovgivning (7) for antallet af svin og fjerkræ. Hertil kommer, at det siden januar 2015 har været et krav i den nederlandske lovgivning (8), at en passende andel af den overskydende husdyrgødning fra mejerisektoren bliver behandlet. Endvidere er der fra den 1. januar 2018 blevet indført en ordning med fosfatproduktionsrettigheder for malkekvæg (9) i Nederlandene. Alle disse foranstaltninger sigter mod at forhindre forurening af vandområder.
                  
               
                     (9)
                  
                  
                     Nederlandene har oplyst, at anvendelsen af kvælstof fra husdyrgødning i Nederlandene i perioden 2014-2017 lå på 417 000 ton, hvilket var en stigning på 4,04 % i forhold til perioden 2010-2013. Anvendelsen af kvælstof fra kunstgødning i Nederlandene steg med ca. 3,3 % i perioden 2014-2017 sammenlignet med perioden 2010-2013.
                  
               
                     (10)
                  
                  
                     Ifølge de videnskabelige data, som de nederlandske myndigheder har fremlagt, er det karakteristisk for klimaet i Nederlandene, at nedbøren er jævnt fordelt over året, og at temperaturudsvingene er forholdsvis små, og det giver en lang vækstsæson for græs på 250 dage om året.
                  
               
                     (11)
                  
                  
                     Det fremgår endvidere af oplysningerne fra Nederlandene i forbindelse med den undtagelse, der blev indrømmet ved gennemførelsesafgørelse 2014/291/EU, at undtagelsen ikke har ført til en forringelse af vandkvaliteten i de nederlandske vandområder. For eksempel er nitratkoncentrationen i det vand, der forlader rodzonen på overvågede bedrifter, der er omfattet af tilladelser, faldet siden 2006, og den var i gennemsnit under 50 mg/l i 2017 og 2018. De foreløbige data viser imidlertid en stigning i nitratkoncentrationerne i sandjorder og løssjorder i den sydlige del i 2019 som følge af tørke i 2018.
                  
               
                     (12)
                  
                  
                     Af de data, der blev indberettet af Nederlandene ved anvendelse af artikel 10 i direktiv 91/676/EØF, fremgår det, at der i løbet af perioden 2012-2015 ved ca. 88 % af målestationerne for grundvand i Nederlandene blev målt middel kvælstofkoncentrationer under 50 mg/l, og ved 79 % af disse målestationer blev der målt middel kvælstofkoncentrationer under 25 mg/l. Af dataene fremgår også, at der for perioden 2012-2015 ved ca. 99 % af målestationerne for overfladevand i Nederlandene blev målt middel kvælstofkoncentrationer under 50 mg/l, og at der ved 96 % af disse målestationer blev målt middel kvælstofkoncentrationer under 25 mg/l. Dataene tyder på, at der er en stabil eller nedadgående udvikling i kvælstofkoncentrationen i grundvandet og overfladevandet i forhold til perioden 2008-2011. Ikke desto mindre var 60 % af ferskvandsområderne eutrofe, 13 % potentielt eutrofe og 27 % ikke eutrofe i indberetningsperioden 2012-2015.
                  
               
                     (13)
                  
                  
                     Efter at have gennemgået den nederlandske anmodning og i lyset af det 6. nederlandske handlingsprogram og erfaringerne med undtagelsen i gennemførelsesafgørelse 2014/291/EU mener Kommissionen, at den mængde husdyrgødning fra græssende husdyr, som Nederlandene har foreslået, nærmere bestemt 230 kg kvælstof pr. hektar pr. år på bedrifter med minimum 80 % græsarealer på sandjorder i den sydlige og centrale del og på løssjorder og 250 kg kvælstof pr. hektar pr. år på bedrifter med mindst 80 % græsarealer på andre jordtyper, ikke vil være til hinder for, at målene i direktiv 91/676/EØF kan nås, forudsat at visse strenge betingelser opfyldes af Nederlandene, og at foranstaltningen er berettiget på grundlag af objektive kriterier.
                  
               
                     (14)
                  
                  
                     Nederlandene bør sørge for, at presset på vandområderne som følge af det stigende antal husdyr og den deraf følgende produktion af husdyrgødning ikke stiger. Med henblik herpå bør Nederlandene sikre, at den samlede produktion af husdyrgødning for så vidt angår både kvælstof- og fosformængder ikke overstiger niveauet i 2002. Derfor bør der i den nye lovgivning til gennemførelse af det 6. nederlandske handlingsprogram fastsættes et bindende loft for produktion af husdyrgødning, som ikke må overskrides, og som kan gøres gældende over for de enkelte landbrugere, hvor det er nødvendigt.
                  
               
                     (15)
                  
                  
                     Tilladelserne til de enkelte landbrugere er underlagt visse betingelser, der har til formål at sikre en gødningstilførsel på bedriftsniveau, der er tilpasset planternes behov og nedbringer og forebygger udledning af kvælstof og fosfor i vandet. Disse betingelser bør derfor omfatte krav om, at der udarbejdes gødningsplaner på bedriftsniveau, at gødningspraksis registreres ved brug af gødningsregnskaber, at der foretages periodiske jordbundsanalyser, at der anvendes plantedække om vinteren efter majs, at særlige bestemmelser om pløjning af græsarealer overholdes, at der ikke tilføres husdyrgødning forud for pløjning af græsarealer, at gødningsmængden tilpasses for at tage højde for bidraget fra bælgafgrøder, og at jorden ikke tilføres fosfat i form af kunstgødning.
                  
               
                     (16)
                  
                  
                     I Rapporten om virkningen af direktiv 91/676/EØF på emissioner af gasformigt kvælstof (10) konkluderes det, at undtagelsen i nogle regioner med en høj tæthed af husdyrbestande kan resultere i højere emissioner af forurenende luftarter. Denne mulige konsekvens af undtagelsen vedrørende ammoniakemissioner blev bekræftet i en rapport af 12. februar 2020 udarbejdet af »Commissie Deskundigen Meststoffenwet« fra Nederlandene, der blev fremsendt til Kommissionen. Disse emissioner resulterer i yderligere kvælstofdeponering, der har en negativ indvirkning på Natura 2000-lokaliteterne, påvirker vandkvaliteten og fører til eutrofiering. Der bør derfor træffes passende foranstaltninger til at reducere ammoniakemissioner, herunder anvendelse af teknikker med lave emissioner, der om nødvendigt må kombineres med fastsættelse af en maksimal temperatur for anvendelsen af husdyrgødning.
                  
               
                     (17)
                  
                  
                     I overensstemmelse med kravene i gennemførelsesafgørelse (EU) 2018/820 gav Nederlandene meddelelse om landets styrkede håndhævelsesstrategi den 28. september 2018. Den 28. juni 2019 blev der forelagt en første statusrapport om gennemførelsen af denne strategi. Den 18. november 2019 blev der forelagt en yderligere ajourføring af denne statusrapport. Statusrapporten viste, at gennemførelsen af strategien på trods af en vis indsats var forsinket, og at Nederlandene ikke var i stand til at påvise en reduktion i antallet af tilfælde af manglende overholdelse af reglerne eller tilfælde af uregelmæssigheder.
                  
               
                     (18)
                  
                  
                     Der er der er derfor behov for yderligere garantier og forsikringer med hensyn til strategiens evne til at minimere svig. De bør omfatte fastsættelse af frister for den fulde gennemførelse af strategien og af mål, der gør det muligt at vurdere dens effektivitet. Der bør desuden foretages en revision af strategien inden udgangen af 2021, og den bør om nødvendigt omfatte yderligere styrkelse af kontrollen i lyset af erfaringerne i forbindelse med gennemførelsen.
                  
               
                     (19)
                  
                  
                     Der bør hvert år forelægges en ajourført rapport om den videre gennemførelse af den styrkede håndhævelsesstrategi, og den bør omfatte den eventuelle virkning på gennemførelsen af strategien af de foranstaltninger, der har til formål at forhindre spredning af covid-19-virusset.
                  
               
                     (20)
                  
                  
                     Europa-Parlamentets og Rådets direktiv 2000/60/EF (11) danner rammen for en sammenhængende grænseoverskridende tilgang til beskyttelse af vand i områder omkring flodbassiner med det formål at opnå en god tilstand i Europas vandområder. Nedbringelse af næringsstofindholdet er en integrerende del af dette mål. Indrømmelse af en undtagelse ved nærværende afgørelse indskrænker ikke anvendelsen af bestemmelserne i direktiv 2000/60/EF og udelukker ikke, at der kan blive behov for yderligere foranstaltninger for at opfylde de forpligtelser, der følger af nævnte direktiv.
                  
               
                     (21)
                  
                  
                     Europa-Parlamentets og Rådets direktiv 2007/2/EF (12) indeholder generelle bestemmelser for opbygning af en infrastruktur for geografisk information i EU med henblik på EU's miljøpolitik og andre politikområder eller aktiviteter i EU, der kan have indvirkning på miljøet. Den geografiske information, der indsamles inden for rammerne af denne afgørelse, bør i givet fald være i overensstemmelse med bestemmelserne i nævnte direktiv. For at mindske den administrative byrde og forbedre sammenhængen i data bør Nederlandene ved indsamlingen af de nødvendige data inden for rammerne af denne afgørelse benytte de oplysninger, der tilvejebringes i det integrerede forvaltnings- og kontrolsystem, der er oprettet i henhold til afsnit V, kapitel II, i Europa-Parlamentets og Rådets forordning (EU) nr. 1306/2013 (13).
                  
               
                     (22)
                  
                  
                     Eftersom den nederlandske anmodning vedrører en forlængelse af den undtagelse, der blev indrømmet ved gennemførelsesafgørelse (EU) 2018/820 for perioden 2020-2021, bør nærværende afgørelse finde anvendelse i to år fra den 1. januar 2020.
                  
               
                     (23)
                  
                  
                     Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —
                  
               VEDTAGET DENNE AFGØRELSE:
         
            Artikel 1
            Undtagelse
            Den undtagelse, som Nederlandene ved brev af 4. februar 2020 har anmodet om med henblik på at tillade, at arealer kan tilføres en større mængde kvælstof fra husdyrgødning fra græssende husdyr end den mængde, der er anført i punkt 2, andet afsnit, første punktum, i bilag III til direktiv 91/676/EØF, indrømmes på de betingelser, der er fastlagt i denne afgørelse.
            Undtagelsen i denne afgørelse berører ikke bestemmelserne i direktiv 2000/60/EF.
         
         
            Artikel 2
            Anvendelsesområde
            Undtagelsen gælder for græsjordsbedrifter, hvortil der er givet tilladelse i henhold til artikel 6.
         
         
            Artikel 3
            Definitioner
            I denne afgørelse forstås ved:
            
                        1)
                     
                     
                        »græsjordsbedrift«: bedrift, hvor mindst 80 % af det areal, der kan tilføres husdyrgødning, er græsjorder
                     
                  
                        2)
                     
                     
                        »græssende husdyr«: kvæg (med undtagelse af fedekalve), får, geder, heste, æsler, hjorte og vandbøfler
                     
                  
                        3)
                     
                     
                        »landbrugsjord«: den jord, som landbrugeren ejer, lejer eller forvalter i henhold til en skriftlig kontrakt, og for hvis forvaltning landbrugeren er direkte ansvarlig
                     
                  
                        4)
                     
                     
                        »græs«: græsarealer uden for omdriften eller græsarealer i omdrift, der henligger under fem år
                     
                  
                        5)
                     
                     
                        »gødningsplan«: beregning af den påtænkte brug og tilgængelighed af næringsstoffer
                     
                  
                        6)
                     
                     
                        »gødningsregnskab«: næringsstofbalance baseret på den faktiske brug og optagelse af næringsstoffer
                     
                  
                        7)
                     
                     
                        »sandjorder i den sydlige og centrale del«: sandjorder i de sydlige og centrale landområder i henhold til den nederlandske lovgivning til gennemførelse af direktiv 91/676/EØF
                     
                  
                        8)
                     
                     
                        »løssjorder«: løssjorder i henhold til den nederlandske lovgivning til gennemførelse af direktiv 91/676/EØF.
                     
                  
         
            Artikel 4
            Almindelige betingelser for at være omfattet af undtagelsen
            Undtagelsen indrømmes på følgende betingelser:
            
                        1)
                     
                     
                        Nederlandene overvåger den producerede husdyrgødningsmængde og sikrer, at produktionen af husdyrgødning på nationalt plan for så vidt angår både kvælstof- og fosformængder ikke overstiger niveauet for 2002, dvs. 504,4 mio. kg kvælstof og 172,9 mio. kg fosfat.
                     
                  
                        2)
                     
                     
                        Nederlandene gennemfører fuldt ud en styrket håndhævelsesstrategi, der tager sigte på at forbedre overholdelsen af reglerne i den nederlandske gødningspolitik og sikre, at enhver oplysning, der peger i retning af manglende overholdelse, effektivt følges op.
                        Den styrkede håndhævelsesstrategi skal som minimum omfatte følgende elementer:
                        
                                    a)
                                 
                                 
                                    en uafhængig vurdering af størrelsen og omfanget i tilfælde af forsætlig manglende overholdelse af nationale husdyrgødningsregler. Denne vurdering bør foretages af de kompetente nationale myndigheder, der er ansvarlige for tilsyn med overholdelsen af de nationale gødningsregler, sammen med de kompetente nationale myndigheder, der er ansvarlige for efterforskning og retsforfølgning af lovovertrædelser af strafferetlig karakter
                                 
                              
                                    b)
                                 
                                 
                                    en udpegning af de områder med gødningshåndtering og -forvaltning, hvor der er en højere risiko for forsætlig manglende overholdelse af de nationale gødningsregler
                                 
                              
                                    c)
                                 
                                 
                                    en styrkelse af kapaciteten til udførelse af inspektioner og kontroller, der som minimum skal svare til 40 % af den kapacitet, der er nødvendig for markinspektioner af græsjordsbedrifter, der er omfattet af en tilladelse, jf. artikel 11, stk. 2, herunder stikprøvekontroller, og en bedre målretning af denne kapacitet til risikoområder, hvad angår gødningshåndtering og -forvaltning
                                 
                              
                                    d)
                                 
                                 
                                    en klar fremgangsmåde for fastsættelse af bøder og sanktioner, der er tilstrækkelig effektive, forholdsmæssige og afskrækkende
                                 
                              
                                    e)
                                 
                                 
                                    fuld gennemførelse af håndhævelsen i højrisikoområderne De Peel, Gelderse Vallei og Twente i foråret 2020
                                 
                              
                                    f)
                                 
                                 
                                    ansvarligholdelse i realtid af transport af husdyrgødning ved hjælp af automatisering inden udgangen af 2020
                                 
                              
                                    g)
                                 
                                 
                                    en beslutning om revision af sanktionspolitikken inden udgangen af juni 2020
                                 
                              
                                    h)
                                 
                                 
                                    individuel inspektion af 5,5 % af svinebrugene. Foranstaltninger til at forebygge risikoen for spredning af covid-19-virusset kan påvirke gennemførligheden af denne procentdel.
                                 
                              
                  
                        3)
                     
                     
                        Den styrkede håndhævelsesstrategi skal revideres med henblik på styrkede kontroller og foranstaltninger i lyset af de erfaringer, der indhøstes i forbindelse med dens gennemførelse, navnlig hvis antallet af konstaterede tilfælde af uregelmæssigheder eller manglende overholdelse af reglerne ikke er blevet mindre senest i december 2021. Den reviderede strategi skal meddeles Kommissionen.
                     
                  
         
            Artikel 5
            Ansøgninger om tilladelse
            
               1.   Landbrugere med græsjordsbedrifter kan indgive ansøgning til den kompetente myndighed om en årlig tilladelse til pr. hektar pr. år at udbringe husdyrgødning med et kvælstofindhold på op til 230 kg på sandjorder i den sydlige og centrale del og på løssjorder eller med et kvælstofindhold på op til 250 kg på andre jordtyper.
            
            
               2.   Samtidig med den ansøgning, der er nævnt i stk. 1, indsender ansøgeren en skriftlig erklæring om, at betingelserne i artikel 7 og 8 er opfyldt, og at han accepterer, at gødningsanvendelsen samt gødningsplanen og gødningsregnskabet som omhandlet i artikel 7 vil kunne være genstand for kontrol.
            
         
         
            Artikel 6
            Meddelelse af tilladelser
            Tilladelse til udbringning af en mængde husdyrgødning på græsjordsbedrifter, herunder gødning, der er afsat af dyrene selv, med et kvælstofindhold på op til 230 kg pr. hektar pr. år på sandjorder i den sydlige og centrale del og på løssjorder eller med et kvælstofindhold på op til 250 kg pr. hektar pr. år på andre jordtyper gives på de betingelser, der er fastlagt i artikel 7 og 8.
         
         
            Artikel 7
            Betingelser for anvendelse af husdyrgødning og andre gødningsmidler
            
               1.   Den mængde gødning fra husdyrhold, der tilføres jorden årligt på græsjordsbedrifter, herunder gødning afsat af græssende husdyr, må ikke overstige en mængde husdyrgødning med et kvælstofindhold på 230 kg pr. hektar pr. år på sandjorder i den sydlige og centrale del og på løssjorder og med et kvælstofindhold på 250 kg pr. hektar pr. år på andre jordtyper, og i den forbindelse skal betingelserne i stk. 2-8 overholdes. De samlede kvælstof- og fosfattilførsler skal svare til den pågældende afgrødes næringsstofbehov og kvælstof- og fosforindholdet i jorden, og de må ikke overstige de maksimumnormer for tilførsel, der er fastsat i det 6. nederlandske handlingsprogram.
            
            
               2.   Fosfatholdige kunstgødninger må ikke anvendes.
            
            
               3.   Hver græsjordsbedrift udarbejder og fører en gødningsplan. I gødningsplanen beskrives sædskifteplaner for landbrugsjorden og den påtænkte tilførsel af husdyrgødning og andre kvælstof- og fosfatgødninger. Gødningsplanen for det første kalenderår skal foreligge på græsjordsbedriften senest den 30. juni. Gødningsplanen for det efterfølgende kalenderår skal foreligge på græsjordsbedriften senest den 28. februar.
            
            
               4.   Gødningsplanen skal indeholde følgende oplysninger:
               
                           a)
                        
                        
                           antallet af husdyr på græsjordsbedriften
                        
                     
                           b)
                        
                        
                           en beskrivelse af opstaldnings- og husdyrgødningsopbevaringssystemerne, herunder opbevaringskapaciteten for husdyrgødning
                        
                     
                           c)
                        
                        
                           en beregning af kvælstofandelen (fratrukket tab fra stalde og opbevaring) og fosforandelen fra husdyrgødning, der produceres på græsjordsbedriften
                        
                     
                           d)
                        
                        
                           en sædskifteplan med angivelse af arealet af de enkelte marker med græs og andre afgrøder, herunder en skitse, som viser de enkelte markers beliggenhed
                        
                     
                           e)
                        
                        
                           afgrødernes forventede kvælstof- og fosforbehov
                        
                     
                           f)
                        
                        
                           mængden og typen af husdyrgødning leveret til eksterne kontrahenter, og som derfor ikke er anvendt på græsjordsbedriften
                        
                     
                           g)
                        
                        
                           mængden af importeret husdyrgødning, som anvendes på græsjordsbedriften
                        
                     
                           h)
                        
                        
                           en beregning af bidraget fra mineralisering af organisk materiale, bælgafgrøder og atmosfærisk deponering samt kvælstofindholdet i jorden på det tidspunkt, hvor afgrøden i omfattende grad begynder at optage kvælstof
                        
                     
                           i)
                        
                        
                           en beregning på markniveau af, hvor meget kvælstof og fosfor der tilføres med husdyrgødning
                        
                     
                           j)
                        
                        
                           en beregning af kvælstoftilførslen fra kunstgødninger og andre gødningsmidler for hver mark
                        
                     
                           k)
                        
                        
                           beregninger til vurdering af overholdelsen af de normer for maksimumstilførsel for kvælstof og fosfor, der er fastsat i det 6. nederlandske handlingsprogram.
                        
                     Gødningsplanen revideres senest syv dage efter enhver ændring i landbrugspraksis på græsjordsbedriften.
            
            
               5.   Et gødningsregnskab for hver kalenderår udarbejdes og opbevares for hver græsjordsbedrift. Det indsendes til den kompetente myndighed senest den 31. marts det følgende kalenderår.
            
            
               6.   Gødningsregnskabet skal indeholde følgende oplysninger.
               
                           a)
                        
                        
                           afgrødeareal
                        
                     
                           b)
                        
                        
                           antal og type husdyr
                        
                     
                           c)
                        
                        
                           gødningsproduktion pr. dyr
                        
                     
                           d)
                        
                        
                           mængde handelsgødning, som græsjordsbedriften har importeret
                        
                     
                           e)
                        
                        
                           mængde husdyrgødning leveret til eksterne kontrahenter og derfor ikke anvendt på græsjordsbedriften og navnene på kontrahenterne.
                        
                     
            
               7.   Der gennemføres mindst hvert fjerde år en periodisk analyse af kvælstof- og fosforkoncentrationer i jorden for hvert af bedriftens ensartede områder under hensyntagen til sædskifteplaner og jordegenskaber. Der kræves som minimum en analyse pr. fem hektar jord.
               Hvis græsarealer pløjes med henblik på græsarealsfornyelse, reduceres den norm for kvælstoftilførsel, der foreskrives i det 6. nederlandske handlingsprogram, med 50 kg N/ha på sandjorder og løssjorder efter den 31. maj i hvert kalenderår. Hvis græsarealer pløjes med henblik på dyrkning af majs på sandjorder eller løssjorder, reduceres den norm for kvælstoftilførsel for majs, der foreskrives i det 6. nederlandske handlingsprogram, med 65 kg N/ha.
            
            
               8.   Der må ikke udbringes husdyrgødning om efteråret forud for udsåningen af græs.
            
         
         
            Artikel 8
            Betingelser for arealanvendelse
            
               1.   På sand- og løssjorder udlægges græs eller andre afgrøder efter majs, hvorved plantedækket om vinteren sikres.
            
            
               2.   Efterafgrøder må ikke pløjes før den 1. februar.
            
            
               3.   Græs på sandjorder eller løssjorder må kun pløjes om foråret, medmindre der er tale om pløjning af græsarealer med henblik på græsarealsfornyelse, hvor pløjning kan foretages indtil senest 31. august.
            
            
               4.   Pløjet græs på alle jordtyper følges umiddelbart af en afgrøde med stort kvælstofbehov, og gødningsomfanget baseres på en jordanalyse for mineralsk kvælstof og andre parametre, som giver mulighed for at anslå kvælstofudvaskningen fra mineralisering af organisk materiale.
            
            
               5.   Hvis sædskifteplaner omfatter bælgafgrøder eller andre planter, der binder atmosfærisk kvælstof, reduceres tilførslen af gødning tilsvarende.
            
            
               6.   Uanset stk. 3 er pløjning af græs om efteråret tilladt i forbindelse med sætning af blomsterløg.
            
         
         
            Artikel 9
            Betingelser for reduktion af ammoniakemissioner for også at reducere næringsstofdeponering i vand
            
               1.   På græsjordsbedrifter, der er omfattet af en tilladelse i henhold til artikel 6, gælder følgende betingelser:
               
                           a)
                        
                        
                           gylle skal udbringes på græsarealer på sand- og løssjorder ved overfladisk nedfældning
                        
                     
                           b)
                        
                        
                           gylle skal udbringes på græsarealer på ler- og tørvejorder ved overfladisk nedfældning med en slæbesko med en fortynding af gyllen med vand på 2:1 eller med en »pulse track«-nedfælder
                        
                     
                           c)
                        
                        
                           gylle må ikke udbringes med en slæbesko, hvis temperaturen udenfor er 20 °C eller højere.
                        
                     
                           d)
                        
                        
                           Gylle udbringes på agerjord ved nedfældning eller indarbejdes i jorden umiddelbart efter udbringningen i et enkelt arbejdsmæssigt skridt.
                        
                     
                           e)
                        
                        
                           Fast husdyrgødning skal straks indarbejdes i jorden efter udbringning i højst to arbejdsmæssige skridt.
                        
                     
            
               2.   Stk. 1 finder anvendelse fra den 1. januar 2021 for landbrugere, der er omfattet af en undtagelse, og for hvilke bestemmelserne i stk. 1 ikke for øjeblikket finder anvendelse i henhold til national ret (14).
            
            
               3.   Alle græsjordslandbrugere, der er omfattet af en tilladelse, skal modtage vejledning om foranstaltninger til reduktion af kvælstofemissioner inden den 31. december 2020.
            
         
         
            Artikel 10
            Overvågning
            
               1.   De kompetente myndigheder sørger for, at der udarbejdes kort, hvoraf følgende fremgår:
               
                           a)
                        
                        
                           procentdelen af de græsjordsbedrifter i hver kommune, som er omfattet af tilladelser
                        
                     
                           b)
                        
                        
                           procentdelen af de husdyr i hver kommune, som er omfattet af tilladelser
                        
                     
                           c)
                        
                        
                           procentdelen af de landbrugsarealer i hver kommune, som er omfattet af tilladelser.
                        
                     Disse kort ajourføres hvert år.
            
            
               2.   De kompetente myndigheder etablerer og driver et overvågningsnet for udtagning af prøver af jordens vandindhold, vandløb, højtliggende grundvand og drænvand på målesteder på græsjordsbedrifter, der er omfattet af en tilladelse. Dette overvågningsnet leverer data om nitrat- og fosforkoncentrationen i det vand, der forlader rodzonen og siver ned i grundvands- og overfladevandssystemet.
            
            
               3.   Overvågningsnettet skal omfatte mindst 300 bedrifter, der er omfattet af tilladelser, og skal være repræsentativt for hver jordtype (ler-, tørve-, sand- og sandholdige løssjorder), for gødskningspraksis og for sædskiftepraksis. Sammensætningen af overvågningsnettet ændres ikke i den periode, hvor nærværende afgørelse finder anvendelse.
            
            
               4.   De kompetente myndigheder gennemfører en undersøgelse og en løbende næringsstofanalyse, der leverer data om lokal arealanvendelse, sædskifte og landbrugspraksis for græsjordsbedrifter, der er omfattet af tilladelser. Disse data kan anvendes til modelberegninger af omfanget af nitratudvaskning og fosfortab fra marker, hvor der tilføres op til 230 eller 250 kg kvælstof pr. hektar pr. år i form af husdyrgødning.
            
            
               5.   De kompetente myndigheder foretager en skærpet overvågning af afvandingsområder med landbrug på sandjord.
            
         
         
            Artikel 11
            Kontroller og inspektioner
            
               1.   De kompetente myndigheder foretager med henblik på vurderingen af overholdelsen af betingelserne i artikel 7 og 8 administrativ kontrol af alle ansøgninger om tilladelse. Viser det sig, at disse betingelser ikke er opfyldt, afvises ansøgningen, og ansøgeren informeres om begrundelsen for afslaget.
               De kompetente myndigheder foretager administrativ kontrol af mindst 5 % af de græsjordsbedrifter, for hvilke der er udstedt tilladelse, med hensyn til arealanvendelse, husdyrantal og produktion af husdyrgødning.
            
            
               2.   De kompetente myndigheder udarbejder et program for markinspektioner på græsjordsbedrifter, der er omfattet af tilladelser, som er baseret på risiko og gennemføres med passende hyppighed, hvor der tages hensyn til resultaterne af kontrollen de foregående år, resultaterne af generel stikprøvekontrol i forbindelse med lovgivning til gennemførelse af direktiv 91/676/EØF og alle andre oplysninger, der kan tyde på manglende overholdelse af betingelserne i artikel 7 og 8 i denne afgørelse.
               Der gennemføres markinspektioner på mindst 5 % af de græsjordsbedrifter, der er omfattet af tilladelser, med henblik at vurdere, hvorvidt betingelserne i artikel 7 og 8 er overholdt. Disse inspektioner suppleres med de inspektioner og kontroller, der er omhandlet i artikel 4, stk. 2, litra c).
            
            
               3.   Hvis det i et givet år forekommer, at en græsjordsbedrift med en tilladelse ikke opfylder betingelserne i artikel 7 og 8, pålægges indehaveren af tilladelsen sanktioner i overensstemmelse med de nationale regler, og pågældende er ikke berettiget til en tilladelse det efterfølgende år.
            
            
               4.   De kompetente myndigheder tillægges de beføjelser og midler, der er nødvendige for at efterprøve overholdelsen af betingelserne for en tilladelse, der gives i medfør af denne afgørelse.
            
         
         
            Artikel 12
            Rapportering
            
               1.   De kompetente myndigheder forelægger senest den 30. juni hvert år Kommissionen en rapport med følgende oplysninger:
               
                           a)
                        
                        
                           gødningsdata for alle græsjordsbedrifter, der er omfattet af en tilladelse, jf. artikel 6, herunder oplysninger om udbytter og jordtyper
                        
                     
                           b)
                        
                        
                           udviklingen i husdyrantal for hver husdyrkategori i Nederlandene og på græsjordsbedrifter, der er omfattet af en tilladelse
                        
                     
                           c)
                        
                        
                           udviklingen i den nationale produktion af husdyrgødning for så vidt angår kvælstof- og fosfatindholdet
                        
                     
                           d)
                        
                        
                           en sammenfatning af kontrolresultaterne med henblik på ekskretionskoefficienter for svine- og fjerkrægødning (på nationalt niveau)
                        
                     
                           e)
                        
                        
                           de kort, der er omhandlet i artikel 10, stk. 1
                        
                     
                           f)
                        
                        
                           resultaterne af overvågningen af vand, herunder oplysninger om tendenser for kvaliteten af grundvand og overfladevand, samt undtagelsens indvirkning på vandkvaliteten
                        
                     
                           g)
                        
                        
                           data vedrørende nitrat- og fosforkoncentrationen, jf. artikel 10, stk. 2
                        
                     
                           h)
                        
                        
                           resultaterne af den skærpede overvågning af vandområder, jf. artikel 10, stk. 5
                        
                     
                           i)
                        
                        
                           resultaterne af undersøgelserne af den lokale arealanvendelse, sædskifter og landbrugspraksis, jf. artikel 10, stk. 4
                        
                     
                           j)
                        
                        
                           resultaterne af de modelbaserede beregninger, jf. artikel 10, stk. 4
                        
                     
                           k)
                        
                        
                           en vurdering af overholdelsen af de betingelser for tilladelse, der er fastsat i artikel 7 og 8, på basis af kontroller gennemført på den enkelte bedrift og oplysninger om bedrifter, der ikke overholder betingelserne, og på basis af resultaterne af de administrative kontroller og markinspektionerne, jf. artikel 11
                        
                     
                           l)
                        
                        
                           en ajourføring med hensyn til gennemførelsen af den styrkede håndhævelsesstrategi, jf. artikel 4, navnlig for så vidt angår:
                           
                                       —
                                    
                                    
                                       gennemførelsen af håndhævelsen i højrisikoområderne De Peel, Gelderse Vallei og Twente
                                    
                                 
                                       —
                                    
                                    
                                       ansvarligholdelse i realtid af transport af husdyrgødning ved hjælp af automatisering inden udgangen af 2020
                                    
                                 
                                       —
                                    
                                    
                                       beslutningen om revisionen af sanktionspolitikken inden udgangen af juni 2020
                                    
                                 
                                       —
                                    
                                    
                                       foranstaltningernes virkning med henblik på at forebygge risikoen for, at covid-19-virusset spredes i forbindelse med gennemførelsen af strategien
                                    
                                 
                     
                           m)
                        
                        
                           resultaterne af den styrkede håndhævelsesstrategi, jf. artikel 4, navnlig for så vidt angår:
                           
                                       —
                                    
                                    
                                       fysisk kontrol efter bedriftstype
                                    
                                 
                                       —
                                    
                                    
                                       enhver reduktion i tilfælde af manglende overholdelse af reglerne
                                    
                                 
                                       —
                                    
                                    
                                       administrative sanktioner
                                    
                                 
                     
                           n)
                        
                        
                           oplysninger om anvendte retlige sanktioner.
                        
                     
            
               2.   Geodataene i rapporten skal i de relevante tilfælde være i overensstemmelse med direktiv 2007/2/EF. Nederlandene benytter ved indsamlingen af det nødvendige datamateriale, hvor det er relevant, de oplysninger, der tilvejebringes i det integrerede forvaltnings- og kontrolsystem, der er oprettet i overensstemmelse med artikel 67, stk. 1, i forordning (EU) nr. 1306/2013.
            
         
         
            Artikel 13
            Anvendelsesperiode
            Denne afgørelse finder anvendelse fra den 1. januar 2020 til den 31. december 2021.
         
         
            Artikel 14
            Adressat
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 17. juli 2020.
            
               
                  På Kommissionens vegne
               
               Virginijus SINKEVIČIUS
               
                  Medlem af Kommissionen
               
            
         
         
            (1)  EFT L 375 af 31.12.1991, s. 1.
         
            (2)  Kommissionens beslutning 2005/880/EF af 8. december 2005 om godkendelse af en undtagelse på Nederlandenes anmodning i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 324 af 10.12.2005, s. 89).
         
            (3)  Kommissionens afgørelse 2010/65/EU af 5. februar 2010 om ændring af beslutning 2005/880/EF om godkendelse af en undtagelse på Nederlandenes anmodning i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 35 af 6.2.2010, s. 18).
         
            (4)  Kommissionens gennemførelsesafgørelse 2014/291/EU af 16. maj 2014 om indrømmelse af en undtagelse, som Nederlandene har anmodet om i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 148 af 20.5.2014, s. 88).
         
            (5)  Kommissionens gennemførelsesafgørelse (EU) 2018/820 af 31. maj 2018 om indrømmelse af en undtagelse på anmodning af Nederlandene i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 137 af 4.6.2018, s. 27).
         
            (6)  Europa-Parlamentets og Rådets direktiv 2008/99/EF af 19. november 2008 om strafferetlig beskyttelse af miljøet (EUT L 328 af 6.12.2008, s. 28).
         
            (7)  Den nederlandske gødningslov (Meststoffenwet), artikel 19 og 20.
         
            (8)  Den nederlandske gødningslov (Meststoffenwet), artikel 33a-33d.
         
            (9)  Den nederlandske gødningslov (Meststoffenwet), artikel 21b.
         
            (10)  The impact of the Nitrates Directive on gaseous N emissions, Effects of measures in nitrates action programme on gaseous N emissions, Contract ENV.B.1/ETU/2010/0009
         
            (11)  Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327 af 22.12.2000, s. 1).
         
            (12)  Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (EUT L 108 af 25.4.2007, s. 1).
         
            (13)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023).